Xiangyang jijiu ji/卷2

襄陽耆舊記　卷第二　人物

馬良
馬良，字季常，襄陽宜城人也. 兄弟五人，幷有才名. （而良稱白眉. ）［時人為之語曰：“馬氏五常，白眉最良. ”（馬）良眉中有白毛，故以稱之. ］

先主領荊州，辟良為從事. 諸葛［亮］入蜀，良與書曰：“雒城已拔，殆天祚也. 兄應期贊世，配業光國，魄兆見矣. 夫變用雅慮，審貴垂（名）［明］，於以簡才，宜適其時. 若乃和光悅遠，邁德天壤，使時閑於聽，世服於道，齊高妙之音，正鄭﹑衞之聲，幷利於事，無相奪倫：此管弦之至，牙﹑曠之調也. 雖非鍾期，敢不擊賞！”亮聞之，以為知言，深器重之.

先主辟良為左將軍掾. 後遣使東吳，修好於孫權. 良謂亮曰：“今銜國命，協睦二家，幸為良介於孫將軍，可乎？”亮曰：“君試自為文. ”良卽［為］草曰：“寡君遣掾馬良通聘繼好，以紹昆吾﹑豕韋之勳. （奇）［其］人吉士，荊楚之令，鮮於造次之華，而有克終之美. 願降心存納，以慰將命. ”

先主稱尊號，以為侍中. 及東征吳，遣良入武陵招納五溪蠻夷. 蠻夷渠帥皆受印號，咸如意指. 會先主敗績於夷陵，良亦遇害.

子秉，為騎都尉. 良弟謖.

馬謖
馬謖，字幼常. 以荊州從事入蜀，歷緜竹﹑成都令﹑越巂太守. 長八尺，才器過人，善與人交，好論軍旅. ［諸葛］亮深［加］器異. 先主臨（薨）［崩］，謂亮曰：“馬謖言過其實，不可大用也. ”亮猶謂不然，以為參軍；每引見談論，自晝達夜.

建興三年，亮征南中. 謖送之數十里，亮語曰：“雖共謀之歷年，今可更惠良規. ”謖曰：“南中恃其險遠，不服久矣. 雖今日破之，明日復反耳. 今公方傾國北伐，以與強賊，彼知國勢內虛，其叛亦速. 若盡殄遺類，以除後患，旣非仁者之情，且又不可倉卒也. 夫用兵之道，攻心為上，攻城為下，心戰為上，兵戰為下，願公服其心而已. ”亮納其策，赦孟獲以服南方. ［故］終亮之世，南方不敢復反.

建興六年，亮出軍向祁山，使謖統大眾向前. 為魏將張郃所破，坐此下獄死，時年三十九. 謖臨終，與亮書曰：“明公視謖猶子，謖視明公猶父，願深推殛鯀（興禹）［於羽］之義，使生平之交不虧於此. 謖雖死，無恨於黃壤也. ”于時，十萬之眾為之垂泣. 亮自臨祭，待其遺孤若平生.

蔣琬後詣漢中，謂亮曰：“昔楚殺得臣，然後文公喜可知也. 天下未定，而戮智計之士，豈不惜乎？”亮流涕曰：“孫武所以能制勝於天下者，用法明也. 是以楊干亂法，魏絳戮其僕. 今四海分裂，交兵方始，若復廢法，何用討賊邪！”

楊顒
楊顒，字子昭，襄陽人也. ［入蜀］為［巴郡太守﹑］丞相［諸葛］亮主簿.

亮［嘗］自校簿書. 顒直入諫曰：“為治有區分，則上下不可相侵. 請為明公以家主喩之：今有人於此，使奴執耕種，婢主炊爨，鷄主（引）［司］晨，犬主吠盜，牛負重載，馬涉遠路，私業無曠，所求皆足，雍容高拱，飲食而已. 忽一旦盡欲［以］身親其役，不更付任，勞其體力，為此碎務，形疲神耗，終無一成. 豈其智不如奴婢﹑鷄犬哉？失為家主之法也. 故古人稱坐而論道（為）［謂之］三公，作而行之謂之卿大夫. 丙吉不問橫尸而憂牛喘；陳平不肯對錢穀［之數］，云自有主者. 彼誠達於（德）［位］分之體也. 今明公為（理）［治］，親自校簿書，流汗竟日，不亦勞乎！”亮謝之.

後嘗為東曹屬，典選擧.

及顒死，亮泣三日，與蔣琬書曰：“天奪吾楊顒，則朝中（多）［少］損益矣. ”

向朗
向朗，字巨達，襄陽宜城人. 少師事司馬德操，與徐元直﹑韓德高﹑龐士元皆親善. 劉表以為臨沮長.

表卒，歸先主，為巴西﹑牂牁﹑房陵太守. 及後主立，為步兵校尉﹑丞相長史.

朗素與馬謖善，謖（旣）［逃］亡，（明）［朗］知情不擧，遂因之免官. ［丞相］亮卒後，徙左將軍；追論前功，封顯明亭侯.

朗少時雖涉猎文學，然不治素撿，以吏能見稱. 自去長史，優游無事垂（三）［二］十年，乃更潛心典籍，孜孜不倦. 年逾八十，猶手自校書，刊定謬誤，積聚篇卷，於時見稱. 上自執政，下至童冠，皆敬重焉.

延（禧）［熙］十年卒，遺言戒子曰：“《傳》稱‘師克在和不在眾’. 此言天地和則萬物生，君臣和則國家平，九族和則動得所求，靜得所安. 是以聖人守和，以存以亡也. 吾，［楚國之小子耳，而］早喪所天，為二兄所誘養，使其性行不隨祿利以墮. 今唯貧耳，貧非人之患也，唯和為貴. 汝其勉之！”

向條
向條，字文豹，亦博學多識. ［嗣父爵，景耀中為御史中丞. ］入晉為江陽太守﹑南中軍司馬，（御史中丞. 朗兄子寵）.

向寵
向寵，先主時為牙門將. 秭歸之敗，寵營特全. 後為中部督，典（審）［宿］衞兵.

諸葛亮當北行，表曰：“將軍向寵，素行淑均，曉暢軍事. 試用於昔，先帝稱之曰能. 是以眾論擧寵為督. 愚以為，（軍）［營］中之事，悉以咨之，必能使行陳和睦，優劣得所. ”

弟充.

向充
向充，歷射聲校尉﹑尚書.

諸葛亮初亡，所在各求為立廟，朝議以禮秩不聽，百姓遂因時節私祭之於道陌上. 言事者或以為可聽立廟於成都者，後主不從. 充時為中書郞，與（部）［步］兵校尉習隆［等］共上表曰：“臣聞周人懷召伯之德，甘棠為之不伐；越王思范蠡之功，鑄金以存其像. 自漢興以來，小善小德而圖形立廟者多矣. 況亮德范遐邇，勛蓋季世，（興）王室之不壞，實斯人是賴. 而烝嘗止於私門，廟像闕而莫立，使百姓巷祭，戎夷野祀，非所以存德念功，述追在昔［者］也. 今若盡順民心，則瀆而無典，建之京師，又逼宗廟，此聖懷所以惟疑也. 臣愚以［為］宜因近其墓，立之於沔陽，（使所親屬）以時賜祭. 凡其［親屬﹑］（臣）故吏欲奉祠者，皆限至廟，斷其私祀，以崇王禮. ”於是始從之.

魏咸熙元年六月，鎭西將軍衞瓘至成都，得璧﹑玉印各一枚，［文］似“成信”字. 魏人宣示百官，藏（之）於相［國］府. 充聞之曰：“吾聞譙周之言：［昔］晉穆侯名太子曰‘仇’，弟曰‘成師’. ［師服曰：］始兆亂矣，兄其替乎！後果如言. 先帝諱‘備’，其訓具也；安樂公諱‘禪’，其訓授也. 如言劉已具矣，當授與人也. 今中撫軍名‘炎’，而漢年極於‘炎興’；瑞出成都，而藏之於相［國］府. 此殆天意也. ”［是歲，拜充為梓潼太守. ］明年十二月，晉武卽尊位，“炎興”於是應焉. 孫盛曰：昔公孫述自以起成都，號曰“成（氏）”，二玉之文，殆述所作（乎）［也］.

廖化
廖化，本名淳，中盧人也. 世為沔南冠族.

為關羽前將軍主簿，敗沒於吳. 思向（劉備）［先主］，乃詐死，因將老母晝夜西奔（備）［先主］於秭歸. （備）［先主］大悅，以為宜都太守.

後為［諸葛］亮參軍. 稍遷至右車騎將軍﹑假節，領（前）幷州刺史，封中鄕侯. 以果烈稱，官（德）［位］與張翼齊，而在宗預之右.

咸熙元年春，內徙洛，道病卒.

董恢
董恢，字休緒，襄陽人. 事先主，為宣信中郞.

費禕使吳，恢副之. 孫權嘗大醉問曰：“楊儀﹑魏延，牧豎小人也. 雖嘗有鳴吠之益於時務，然旣已任之，勢不得輕. 若一朝無諸葛亮，必為禍亂矣. 諸君憒憒，［曾］不知防慮［於此］，豈所謂貽厥孫謀乎？”禕愕然四顧視，不能［卽］答. 恢曰：“儀﹑延之不協，起於私忿耳，非有黥﹑韓難馭之心［也］. 今方掃除強（寇）［賊］，混一區夏，功以才成，業由才廣. ［若］舍此不任，防其後患，是猶備［有］風波而逆［廢］舟楫，非長計也. ”權大笑［樂］. 諸葛亮聞之，以為知言. 還，未滿三日，辟為丞相府屬，遷巴郡太守.

［先是，］侍中董允等共期游宴，［而董恢詣允修敬，］卽命解驂.

張悌
張悌，字巨先，襄陽人. 少有名理. 孫休時，為屯騎校尉. 孫晧時，為丞相，封山都侯.

魏伐蜀，吳人問悌曰：“司馬氏得政以來，大難屢作，智力雖豐，而百姓未服也. 今又竭其資力，遠征巴蜀，兵勞民疲，而不知恤，敗於不暇，何以能濟？昔夫差伐齊，非不克勝，所以危亡，不憂其本也. 況彼之爭地乎！”悌曰：“不然. 曹操雖功蓋華夏，威震四海，崇詐杖術，征伐無已，民畏其威，而不懷其德也. 丕﹑叡承之，系以慘虐，內興宮室，外惧雄豪，東西馳驅，無歲獲安，彼之失民，為日久矣. 司馬懿父子自握其柄，累有大功，除其煩苛而布其平惠，為之謀主而救其疾，民心歸之，亦已久矣. 故淮南（之）［三］叛，而腹心不擾，曹髦之死，四方不動，摧堅敵如（朽）［折］枯，蕩異同如反掌，任賢使能，各盡其心，非智勇兼人，孰能如之？其威武張矣，本根固矣，群情服矣，奸計立矣. 今蜀閹宦專朝，國無政令，而玩戎黷武，民勞卒弊，竟於外利，不修守備. 彼强弱不同，智算亦勝，因危而伐，殆其克乎！若其不克，不過無功，終無退北之憂﹑覆軍之慮也，何以不可哉？昔楚劍利而秦昭惧，孟明用而晉人憂，彼之得志，故我之大患也. ”吳人笑其言，而蜀果降於魏.

晉來伐吳，晧使悌督沈瑩﹑諸葛靚率軍三萬，渡江逆之. 至牛渚，瑩曰：“晉治水軍於蜀久矣，今傾國大擧，萬里齊力，必悉益州之眾浮江而下. 我上流諸軍，無有戎備，名將皆死，幼少當任，恐邊江諸城，盡莫能御也. 晉之水軍，必至於此矣！宜畜眾力，待來一戰，若勝之日，江西自清，上方雖壞，可還取之. 今渡江（力）［逆］戰，勝不可保，如或摧喪，則大事去矣. ”悌曰：“吳之將亡，賢愚所知，非今日也. 吾恐蜀兵來至此，眾心必駭惧，不可復整. 今宜渡江，可用決戰力爭. 如其（喪敗）［敗喪］，則同死社稷，無所復恨；若其克勝，則北敵奔走，兵勢萬倍便當乘威南上，逆之中道，不憂不破也. 若如子計，恐行散盡，相與坐待敵至，君臣俱降，無復一人死難者，不亦辱乎！”

遂渡江戰，吳軍大敗. 諸葛靚與五﹑六百人退走，使過迎悌. 悌不肯去，靚自往牽之，謂曰：“（且夫）［巨先］，天下存亡有大數在，豈卿一人所支，如何故自取死［為］？”悌垂泣曰：“仲思，今日是我死日也. 且我作兒童時，便為（君）［卿］家丞相所拔，常恐不得其死，負名賢知顧. 今以身殉社稷，復可遁邪？莫牽（拽我）［曳之如是］. ”靚（收涙）［流涕］放之；去百餘步，已見為晉軍所殺.

李衡
李衡，字叔平，襄陽卒家子也. 漢末入吳，為武昌庶民. 聞羊道有人物之鑑，往干之. 道曰：“多事之世尚書劇曹郞才也. ”習竺以女英習配之.

是時，校（書郞）［事］呂壹操弄權柄，大臣畏逼，莫有敢言. 道曰：“非李衡無能困之者. ”遂共薦為郞. 權引見，衡口陳壹奸短數千言，權有愧色. 數月，壹被誅，而衡大見顯擢.

後嘗為諸葛恪司馬，干恪府事. 恪被誅，求為丹楊太守. 時孫休在郡治，衡數以法繩之. 英習每諫曰：“賤而凌貴，疏而閒親，取禍之道！”衡不從. 會孫亮廢，休立，衡從門入，英習逆問曰：“何故有惧色？琅琊王立耶？”衡曰：“然. 不用卿言，已至如此. ”遂（曰）［白］其家客欲奔魏. 英習固諫曰：“不可！君本庶民耳，先（君）［帝］相拔過重. 旣數作無禮，而不遠慮，又復逆自猜嫌，逃叛求活，以此北歸，何面目見中國人乎？”衡曰：“計何可出？”英習曰：“琅琊王素好善慕名，博學深廣，多見以德報怨之義；今初立，方欲自達於天下，終不以私嫌殺君明矣. 君意自不了者，可自囚詣獄，表列前失，顯求其罪. 如此，乃當反見優饒，非［但］直活而已也. ”衡從之. 果下令曰：“丹（陽）［楊］太守李衡，以往事之嫌，自拘有司. 夫射鉤﹑斬袪，在古為忠. 遣衡還郡，勿令自疑. ”加威遠將軍，授以棨戟.

衡每欲治家事，英習不聽. 後密遣客十人，往武陵龍陽泛洲上作宅，種［柑］橘千株. 臨死，敕兒曰：“汝母每（怒）［惡］我治家事，故窮如是. 然吾州里有千頭木奴，不責汝［衣］食，歲上［一］匹絹，亦當足用爾. ”衡旣亡，後二十餘日，兒以白［母］，英習曰：“此當是種柑［橘］也. 汝家失十客（來）七﹑八年，必汝父遣為宅. 汝父恆稱太史公言：‘江陵千樹橘，當封君家. ’吾答云：‘士患無德義，不患不富. 若貴而能貧，方好爾. 用此何為！’”吳末，衡柑［橘］成，歲得絹數千匹，家道富足. 晉咸康中，其宅（上）［址］枯（藁）［樹］猶在. ［武陵人以衡家武陵，遂記錄云是其郡人，非也. ］

胡宜
胡（宣）［宜］，字叔方，為江夏﹑南郡太守. 清（厲）［勵］有節，妻不衣帛. 魏朝以其清班示天下.

王昌　昌母
王昌，字公伯，為東平相﹑散騎常侍. 早卒. 婦是任城王曹子（大）［文］女. 昌弟式，字公儀，為度遼將軍長史；婦是尚書令桓階女.

昌母聡明有典教. 二婦入門，皆令變服下車，不得逾侈. 後階子嘉尚魏主，［主］欲金縷衣見（王）式婦，（桓）嘉止之曰：“其嫗嚴固，不聽，莫爾！不須持往，犯人家法. ”

羅憲
羅憲，字令則，襄陽人也. 父蒙，避亂於蜀，官至廣漢太守.

憲少以才學［知］名，年十三能屬文. 師事譙周，周［門人］稱為子貢. 性方亮嚴整，待士無倦，輕財好施，不營產業. 後主立太子，為太子舍人，遷庶子﹑尚書吏部郞. 以宣信校尉再使於吳，吳人稱（羨）［美］焉. 時黃皓預政，眾多附之，憲獨與不同；皓恚，左遷巴東太守. 時右［大］將軍閻宇都督巴東（為領軍），後主拜憲［領軍］為宇副貳.

魏之伐蜀，召宇西還，留二（干）［千］人，令憲守永安城. 尋聞成都敗，城中擾動，邊江長吏皆棄城走，憲斬稱成都亂者一人，百姓乃安. 得後主委質問至，乃帥所統臨於都亭三日. 吳聞蜀敗，起兵西上，外托救援，內欲襲憲. 憲曰：“本朝傾覆，吳為唇齒，不恤我難，而徼其利，背盟違約. 且漢已亡，吳何得久，吾寧能為吳降虜乎！”於是繕甲完聚，吿誓將士，厲以節義，莫不用命. 吳聞鍾﹑鄧敗，百城無主，有兼蜀之志；而巴東固守，兵不得過. 吳使步協率眾而西. 憲臨江拒射，不能御；遣參軍楊宗突圍北出，吿急安東將軍陳騫，又送文武印綬詣晉王. 協攻城，憲出與戰，大破其軍. 孫休怒，復遣陸抗等率三萬人增憲之圍. 被攻凡六月日，而救援不到，城中疾疫大半. 或勸南出牂牁，北奔上庸，可以保全. 憲曰：“夫為人主，百姓所仰，危不能安，急而棄之，君子不為也. 畢命於此矣！”陳騫言於晉王，遣荊州刺史胡烈救憲，抗等引退. 晉王卽委前任，拜憲陵江將軍，封萬年亭侯. 會武陵四縣擧眾叛吳，以憲為武陵太守﹑巴東監軍.

泰始元年，改封西鄂縣侯. 憲遣妻子居洛陽，武帝以其子襲為給事中. 三年冬，入朝，進位冠軍將軍﹑假節. 四年三月，從帝宴於華林園，詔問蜀大臣子弟後，問先輩宜時敘用者. 憲薦蜀郡常忌﹑杜軫﹑壽良，巴西陳壽，南郡高軌，（高）［南］陽呂（稚）［雅］﹑許國，江夏費恭，琅琊諸葛京，汝南陳裕. 卽皆敘用，咸顯於世. 憲還，襲取吳之巫城，因上伐吳之策. 六年薨，贈安南將軍，謚曰烈侯.

子襲，以陵江將軍領部曲，早卒，追贈廣漢太守. 襲子徽，順陽內史，永嘉五年為王如所殺. 兄子尚.

羅尚
羅尚，太康末，為右丞. ［是］時，左丞處事失武帝意，［帝］大怒，欲案入重罪. 事連尚，於是尚為坐受杖一百，時論美之.

［後］為平西將軍﹑益州刺史. ［時李特起於蜀. 尚］（性）貪［而］少斷，［付任失所，遂至大敗. ］蜀人［不堪其征求，數萬人共詣太傅東海王，］言［之］曰：“尚之所愛，非（奸）［邪］則佞；尚之所憎，非忠則（賢）［直］. 富擬魯﹑衞，家成市（里）［廛］；貪如虎狼，無復極已. ”［又謠曰：］“蜀賊尚可，羅尚殺我；平西將軍，（皮使）［反更］為禍！”（時李特起於蜀. ）［特］攻尚於成都，尚破之，斬李特. 特子雄僭號於（鄲成）［郫城］. 尚卒，雄遂據有蜀土.

蒯欽
蒯欽.

初，惠帝卽位，兒童謠曰：“兩火沒地，哀哉秋蘭，歸（刑）［形］街郵，終為人嘆. ”又河內溫縣有人如狂，造書曰：“光光文長，以戟為墻，毒藥卽行，（刀）［刃］還自傷. ”楊濟問欽，欽垂泣曰：“皇太后（諱）［字］‘季蘭’；‘兩火’，武皇帝諱‘炎’字也. ”此言武皇崩而太后失尊，罹大禍辱，終始不以道，不得附山陵，乃歸於非所也. 及楊太后之見滅，葬於街郵亭，皆如其言.

欽從祖祺婦，卽諸葛孔明之大姊也.

習嘏
習嘏，為臨湘令﹑山簡征南功曹. 莅官擧大綱而已，不拘文法. 時人號為“習新婦”.

（鄧攸）
（鄧攸，為吳郡太守，刑政清簡. 後稱疾去職，百姓數千人留牽攸船，不得進. 攸乃少停，夜中發去. 吳人歌之曰：“紞如打五鼓，鷄鳴天欲曙. 鄧侯挽不留，謝令推不去. ”）

黃穆
黃穆，字伯開. 博學，養門徒. 為山陽太守，有德政，致甘露﹑白兔﹑神雀﹑白鳩之瑞. 弟奐，字仲開，為武陵太守，貪穢無行，［朝廷以黃受代之］. 武陵人歌曰：“天有冬夏，人有二黃. ”言不同也.

（大中正）
（晉朝以江表始通，人物未悉，使江南別立大中正. ）

韓系伯
齊韓系伯，襄陽人也. 事父母謹［孝］.

［襄陽土俗，］鄰居種桑樹於界上為志，系伯以桑枝蔭妨他地，遷數尺. 鄰畔隨復侵之，系伯輒更改種. 鄰人慚愧，還所侵地，躬往謝之.

郭祖深
梁郭祖深，襄陽人也. 武帝溺情內教，朝政縱弛. 祖深輿櫬詣闕上封事.

蔡道貴
齊蔡道貴，襄陽人. 拳勇秀出，當時以比關羽﹑張飛.

魚弘
梁魚弘，襄陽人. 白皙，美姿容. 凡五為太守，卒.

尹怦
唐尹怦父嗣宗，居喪逾禮. （子）怦侍養弥篤；父卒，廬墓，墓產紫芝. 子恭先﹑孫仁恕，皆有孝行，俱被旌表. 於是一門四闕.

辛宣仲
辛宣仲居士截竹為罌以酌酒，曰：“吾性甚愛竹及酒，欲令二物幷耳. ”